Creșterea investițiilor publice și ajutoarele de stat au creat noi locuri de muncă și au garantat salarii decente, a declarat deputatul PSD Marius Budăi, fostul ministru al Muncii, într-o postare pe Facebook.
Fostul ministru al Muncii susține că față de anul trecut există un milion de contracte de muncă în plus.
"Stabilitate prin muncă! Creșterea salariilor și a numărului de salariați conduc la consolidarea din ce în ce mai bună a sistemului de pensii din România . Este rezultatul direct al politicilor guvernamentale. Strategia PSD a dus la un număr record de salariați și un salariu mediu net de peste 1.000 de euro. Este o creștere care reflectă nu doar cifre, ci și grija permanentă a PSD privitor la viața cetățenilor români. Un milion de contracte de muncă în plus față de anul trecut! Aceasta înseamnă mai multe contribuții sociale, mai multă siguranță pentru părinții și bunicii noștri", a declarat Marius Budăi.
Deputatul PSD susține că "avem un număr record de 5,75 milioane de salariați".
"Fiecare nou angajat contribuie la un sistem de pensii robust și de încredere. Creșterea investițiilor publice și ajutoarele de stat au creat noi locuri de muncă și au garantat salarii decente. Aceasta este calea spre un viitor sustenabil", a adăugat Marius Budăi.